# София, 20 октомври 2022

**До: Министерски съвет**

# Министерство на труда и социалната политика

# Агенция за качество на социалните услуги

# Агенция за социално подпомагане

**Държавна агенция за закрила на детето**

# ПРИЗИВ

**От участниците в заключителна конференция по проект**

**„Пътеки към свободата: Овластяване на младежи да заживеят самостоятелно и пълноценно“**

Ние, участниците в конференцията „Пътеки към свободата: Овластяване на младежи да заживеят самостоятелно и пълноценно“, организирана от Сдружение SOS Детски селища България, проведена в София на 20 октомври 2022 година, декларираме:

Напускането на грижа е сериозен, изпълнен с предизвикателства и често критичен момент за младите хора в алтернативна грижа. Трудностите, пред които се изправят младите хора се обуславят от множество фактори, между които е периодът на престой в грижа, запазените връзки с общността, нивото на образование, наличието на увреждане и др. При всички случаи, обаче младите хора се нуждаят от подкрепа и подготовка за напускане на социалните услуги, в които пребивават. Тази подкрепа може да включва различни компоненти, както директно насочени към осигуряване на жилищно настаняване и финансова подкрепа, така и предоставяне на консултативна и менторска подкрепа.

Разработването и предлагането на **Програми за подкрепа за независим живот и социална интеграция** предполага дефинирането им в нормативната рамка и комбинирането на консултативна и финансова подкрепа. Имайки предвид, че в Закона за социалните услуги и Наредбата за качество на социалните услуги има разписани текстове за подготовка за напускане и развитие на умения за самостоятелен живот на потребителите на резидентна грижа за деца без увреждания и в по-малка степен за резидентна грижа за деца и младежи с увреждания, усилието трябва да се насочи към дефиниране на компоненти на Програма, която да включва и младите хора, непосредствено след напускането на грижа и да съдържа интегрирана подкрепа, включително и финансова такава.

Основните препоръки в тази насока са:

● Анализ на потребностите от социални и интегрирани здравно-социални услуги на общинско и областно ниво и включване на критерии: *прогнозен брой на децата и младите хора, които се очаква да напуснат алтернативна грижа* сред критериите за разработване на социални услуги в Наредбата за планиране на социалните услуги за включване в Националната карта на социалните услуги.

● Насърчаване и програми за финансиране на новаторски подходи за подобряване на резултатите за напусналите грижи, включително пилотни програми и насърчаване на иновациите на местно ниво, които привличат други участници да помогнат.

● Насърчаване на повече изследвания за целевата група, за да се направят валидни изводи за въздействието на програми и мерки.

● Програмите за развитие на качеството на предоставяните социални услуги да включват дефиниране на потребностите на групата на младите хора, напускащи грижа, когато такива услуги ще се предоставят за тях.

● Програмите за развитие на качеството на предоставяните социални услуги за резидентна грижа и за деца в приемна грижа да включват активна подготовка за напускане и самостоятелен живот, ранна подготовка и планиране на прехода от грижа към самостоятелност.

● Преглед на възможностите за осигуряване на финансова подкрепа за млади хора, които напускат грижа и включване в съответното законодателство, така че доставчиците на услуги за тях да могат да планират използването им в случай на необходимост.

● Възприемане на холистичен и гъвкав подход за предоставяне на подкрепа, въз основа на оценка на нуждите и планиране на устойчив преход. Те могат да включват продължаване на съществуващата подкрепа и/или специализирани услуги за напускане на грижи в области като образование и заетост, психично здраве и стабилно жилище.

Като констатирахме съществени проблеми в националната законова рамка, както и в националните и местните политики, адресиращи потребностите на тази уязвима група младежи,

**Настояваме Министерството на труда и социалната политика и неговите агенции да създадат социалната услуга „Подкрепа за независим и самостоятелен живот“ и тя да бъде включена в Националната карта на социалните услуги в Република България!**